GC ปันผลสม่ำเสมอ
สำหรับหุ้นที่มีอัตราส่วนเงินปันผลตอบแทนแม่นยำสูงอย่างต่อเนื่องมายาวนาน 5 ปี ติดต่อกัน ในกลุ่มพลาสติก และปิโตรเคมี คือ GC ซึ่งเป็นตัวแทนจำหน่ายวัตถุดิบที่เกี่ยวเนื่องกับพลาสติก และปิโตรเคมีรวมถึงสารเติมแต่งที่ใช้ในกระบวนการแปรรูปผลิตภัณฑ์พลาสติก และปิโตรเคมีอื่นๆ นอกจากนี้ยังเป็นศูนย์รวมความรู้และเทคโนโลยีล่าสุดจากผู้ผลิตชั้นนำของโลกจึงทำให้สามารถให้คำปรึกษาทางวิชาการที่เป็นประโยชน์แก่ลูกค้าในด้านการผลิต
20 ธ.ค. 2558

–คุณค่าบริษัท–
 
การลงทุนในหุ้นช่วงภาวะตลาดผันผวน “เปรียบเหมือนงมเข็มในสมุทร” ทั้งนี้ การซื้อหุ้นเพื่อรับเงินปันผลถือเป็นอีกหนึ่งทางเลือกในการลงทุน เพราะการลงทุนดังกล่าวค่อนข้างปลอดภัย มีความเสี่ยงน้อยกว่าเมื่อเทียบกับการเล่นหุ้นเก็งกำไรสั้นๆ
เหตุนี้ การซื้อหุ้นที่ให้อัตราส่วนเงินปันผลตอบแทนดีเยี่ยมทุกๆ ปี จะเป็นการหลีกเลี่ยงความเสี่ยงได้
สำหรับหุ้นที่มีอัตราส่วนเงินปันผลตอบแทนแม่นยำสูงอย่างต่อเนื่องมายาวนาน 5 ปี ติดต่อกัน ในกลุ่มพลาสติก และปิโตรเคมี คือ บริษัท โกลบอล คอนเน็คชั่นส์ จำกัด (มหาชน) หรือ GCซึ่งเป็นตัวแทนจำหน่ายวัตถุดิบที่เกี่ยวเนื่องกับพลาสติก และปิโตรเคมีรวมถึงสารเติมแต่งที่ใช้ในกระบวนการแปรรูปผลิตภัณฑ์พลาสติก และปิโตรเคมีอื่นๆ นอกจากนี้ยังเป็นศูนย์รวมความรู้และเทคโนโลยีล่าสุดจากผู้ผลิตชั้นนำของโลกจึงทำให้สามารถให้คำปรึกษาทางวิชาการที่เป็นประโยชน์แก่ลูกค้าในด้านการผลิต
โดยบริษัทให้ “อัตราส่วนเงินปันผลตอบแทนที่ค่อนข้างสูง” ซึ่งดูได้จากตัวเลขปี 2554 จนถึงปัจจุบัน โดยอัตราส่วนเงินปันผลตอบแทนของปี 2554 อยู่ที่ 10.16 % ต่อมาในปี 2555 อัตราส่วนเงินปันผลตอบแทนอยู่ที่ระดับ 8.37% และในปี 2556 อัตราส่วนเงินปันผลตอบแทน 8.04% ส่วนในปี 2557 อัตราส่วนเงินปันผลตอบแทนน่าจะอยู่ที่ระดับ 8.12%
ส่วนด้านผลการดำเนินงานในไตรมาส 3 สิ้นสุดวันที่ 30 กันยายน 2558 บริษัทมีรายได้รวมทั้งสิ้น 857.61 ล้านบาท จากงวดเดียวกันของปีก่อน 982.22 ล้านบาท แต่บริษัทกลับมีกำไรขยับขึ้นมาอยู่ที่ 17.43 ล้านบาท หรือ 0.09 บาทต่อหุ้น จากงวดเดียวกันของปีก่อน 9.03 ล้านบาท หรือ 0.05 บาทต่อหุ้น เป็นผลจากอัตรากำไรขั้นต้นก่อนหักค่าขนส่งของไตรมาส 3 ที่เพิ่มขึ้น
ขณะที่ผลการดำเนินงานงวดเก้าเดือนสิ้นสุดวันที่ 30 กันยายน 2558 บริษัทมีรายได้รวมทั้งสิ้น 2,722.08 ล้านบาท จากงวดเดียวกันของปีก่อน 2,825.65 ล้านบาท แต่บริษัทกลับมีกำไรขยับขึ้นมาอยู่ที่ 64.85 ล้านบาท หรือ 0.32 บาทต่อหุ้น จากงวดเดียวกันของปีก่อน 42.65 ล้านบาท หรือ 0.21 บาทต่อหุ้น นั่นแปลว่า ถ้าบริษัทมีกำไรดีต่อเนื่องไปเรื่อยๆ ก็มีโอกาสที่จะจ่ายเงินปันผลสูงขึ้นกว่าที่ผ่านมา
เมื่อวิเคราะห์ฐานะทางการเงินของบริษัทเพื่อเป็นหนึ่งในตัวแปรในการตัดสินใจต่อการลงทุนพบว่า ฐานะทางการเงินของบริษัทค่อนข้างแข็งแกร่ง เพราะบริษัทมีสินทรัพย์หมุนเวียนมาถึง 1,184.96 ล้านบาท เมื่อนำมาเทียบกับหนี้สินหมุนเวียนเพียง 890.52 ล้านบาท ได้ค่า CURRENT RATIO อยู่ที่ระดับ 1.33 เท่า แสดงว่า บริษัทมีสภาพคล่องทางการเงินมากพอสมควร
ส่วนปัญหาหนี้สินของบริษัทไม่มีอะไรที่ต้องเป็นห่วง แม้บริษัทจะมีหนี้สินรวม 910.60 ล้านบาท เมื่อนำมาเทียบกับส่วนของผู้ถือหุ้นที่มีอยู่ 407.65 ล้านบาท ได้ค่า D/E อยู่ที่ระดับ 2.24 เท่า อาจถือว่า ปัญหาหนี้สินมีเยอะเกินไปก็จริง แต่หนี้สินดังกล่าวไม่ส่งผลกระทบต่อความสามารถในการทำกำไร จึงไม่ใช่ปัญหาเร่งด่วนที่บริษัทต้องรีบดำเนินการแก้ไข
GC จึงเป็นหุ้นอีกตัวหนึ่งที่นักลงทุนไม่ควรมองข้าม!!
…
 
ผู้ถือหุ้นรายใหญ่
1.นายสมชาย คุลีเมฆิน 44,499,800 หุ้น 22.25%
2.นายสำรวย ทิชาชล 27,125,000 หุ้น 13.56%
3.นายเอกชัย ศิริจันทนันท์ 27,125,000 หุ้น 13.56%
4.นายปิยะ จริยเศรษฐพงศ์ 26,125,000 หุ้น 13.06%
5.นายสมเกียรติ เทิดทูลทวีเดช 9,050,700 หุ้น 4.53%
 
รายชื่อกรรมการ
1.นาย วิระ มาวิจักขณ์ ประธานกรรมการ
2.นาย วิระ มาวิจักขณ์ กรรมการอิสระ
3.นาย สมชาย คุลีเมฆิน ประธานกรรมการบริหาร
4.นาย สมชาย คุลีเมฆิน รองประธานกรรมการ
5.นาย วีระ ขวัญเลิศจิตต์ ผู้จัดการใหญ่